
RAPORT
(Për dhënie mendimi)

PËR PROJEKTLIGJIN
“PËR RATIFIKIMIN E MARRËVESHJES, NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS SË KOSOVËS, PËR NDIHMË TË NDËRSJELLË JURIDIKE NË ÇËSHTJET CIVILE DHE TREGTARE”


· HYRJE

Më 9 mars 2022, Komisioni për Politikën e Jashtme, në cilësinë e Komisionit për dhënie mendimi, në zbatim të neneve 32-38 të Rregullores së Kuvendit shqyrtoi projektligjin "Për ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës së Kosovës, për ndihmë të ndërsjellë juridike në çështjet civile dhe tregtare", propozuar nga Këshilli i Ministrave. 

Në mbledhjen e Komisionit për paraqitjen e projektligjit ishin të pranishëm z. Klajd Karameta, Zëvendësministër i Drejtësisë, z. Besmir Beja, Drejtor i Përgjithshëm i Drejtorisë së Kodifikimit dhe Harmonizimit të Legjislacionitdhe të ftuar të tjerë.

I.	BAZA KUSHTETUESE E PROJEKTLIGJIT 

Këshilli i Ministrave e ka propozuar projektligjin bazuar në nenet 78, 83 pika 1 dhe 121 pika 1 të Kushtetutës, në përputhje me nenet 81, pika 1, dhe 100, të Kushtetutës, si dhe me nenin 17, të ligjit nr.43/2016, “Për marrëveshjet ndërkombëtare në Republikën e Shqipërisë”.


II.	QËLLIMI DHE PËRMBAJTJA E PROJEKTLIGJIT
[bookmark: _Hlk38309527]
Ky projektligj synon ratifikimin e marrëveshjes, ndërmjet Këshillit të Ministrave të Republikës së Shqipërisë dhe qeverisë së Republikës së Kosovës për ndihmë të ndërsjellë juridike në çështjet civile dhe tregtare.





III.	EFEKTET FINANCIARE

Sa i takon efekteve financiare, sqarojmë se projektligji nuk passjell efekte financiare shtesë në buxhetin e shtetit. Çdo kosto e mundshme do të përballohet brenda tavaneve të miratuara për institucionet përkatëse të ngarkuara me zbatimin e kësaj marrëveshjeje.

IV.	DISKUTIMET NË KOMISION 
Znj. Mimi Kodheli, Kryetare e Komisionit, pasi theksoi se Komisioni për Politikën e Jashtme e shqyrton këtë projektligj në cilësinë e Komisionit për dhënie mendimi, në zbatim të neneve 32-38 të Rregullores së Kuvendit, ia dha fjalën z. Klajd Karameta, Zëvendësministër i Drejtësisë.
Z. Karameta bëri prezantimin e detajuar të projektligjit duke theksuar, midis të tjerave, se risi e kësaj marrëveshje është garantimi i së drejtës së shtetasve për qasje të lirë pranë gjykatave si dhe i së drejtës së ndihmës juridike falas. Marrëveshja zbatohet për çështjet civile dhe tregtare, që përfshijnë procedurat lidhur me gjendjen civile, çështjet familjare, marrëdhëniet e punës, çështjet e pronësisë, trashëgiminë dhe marrëdhëniet e tjera civile ose tregtare të personave fizikë dhe juridikë, përveç rasteve të përjashtuara shprehimisht me këtë marrëveshje. 

Z. Benet Beci, në cilësinë e relatorit, vlerësoi rëndësinë e nismës dhe theksoi se projektligji Ratifikimi i kësaj marrëveshjeje mbështetet në ligjin nr.43/2016, “Për marrëveshjet ndërkombëtare në Republikën e Shqipërisë”, dhe është detyrim ligjor që bën të mundur përfundimin e procesit sipas legjislacionit në fuqi, konkretisht pas miratimit në parim, që është akti me anë të të cilit Këshilli i Ministrave ka miratuar këtë marrëveshje para nënshkrimit. Pasi falenderoi zëvendësministrin për prezantimin ai kërkoi nga kolegët mbështetjen e nismës me unanimitet. 

Znj. Mimi Kodheli, në përfundim të diskutimeve, shprehu mbështetjen e saj të plotë ndaj nismës dhe ftoi Komisionin për të votuar projektligjin.

· PËRFUNDIME 
Në aspektin ligjor, projektligji është në përputhje me Kushtetutën dhe legjislacionin në fuqi.
Në aspektin procedural, projektligji është paraqitur në përputhje me Rregulloren e Kuvendit.
Në përfundim, Komisioni për Politikën e Jashtme  votoi projektligjin në parim, nen për nen dhe në tërësi dhe pasi e miratoi atë u shpreh dakord për kalimin e këtij projektligji për miratim në seancë plenare.  

